Arbogast von Strassburg
Dr Arbogast vo Schdroossburg, au St. Arbogast, isch im 6. odr 7. Johrhundert Missionär im Elsass und denn Bischof z Schdroossburg gsi. Er isch heiliggschbroche worde.

Läbe
Es git nume wenig wo mä vom Arbogast vo Schdroossburg sicher weiss, und Johreszahle ghöre nid drzue. Dr Arbogast—dr althochdütsch Name bedütet dr „fremd Erb“—isch mögligerwiis z Irland under em Name Arascach odr z Aquitanie im Süde vo Frankriich uf d Wält cho. Er isch wohrschiinlig im 6. Johrhundert as Missionär ins Elsass cho. Im Johr 646 (?) isch er dr Nochfolger vom Heilige Amandus as Bischof vo Schdroossburg worde und het Chille und Chlöschder lo baue, drunder die erschti Kathedrale vo Schdroosburg und d Schdadt gförderet. Es isch gsait worde, ass er es Buech mit Predige und Kommentar zu de Brief vom Paulus gschriibe haig. Er isch vilicht im Johr 658 z Schdroossburg gschdorbe. Ä langi Ziit noch siim Dod het män es Chloschder mit siim Name baut am Ort usserhalb vo dr Schdadt, won er begrabe worden isch..

Noch dr Heiligschbrächig isch er dr Patron vo Ruffàch, Muttez und Oberwinterthur worde. Öbbe im 11. Johrhundert het män em d Chille z Muttez gweiht. Si Gedänkdag wird vo dr katholische Chille am 21. Juli begange.

Legände
Er het sich im Wald vo Hagenau (fr. Haguenau) niiderglo. Er het dr Sohn vom ä Dagobert, wo mä im allgemeine für dr merowingisch König Dagobert II.  (öbbe 650 – 679) vo Austrasie ghalte het, won er von erä Wildsau umbrocht worden isch—noch andere Versione isch er vom Ross gfalle—widr beläbt. Druf het en dr Dagobert, wo z Irland ufzooge worden isch, zum Bischof vo Schdroossburg gmacht.

Literatur
 
 Alban Butler, Paul Burns, Butler's Lives of the Saints, Continuum International Publishing Group 2000

Weblink 

 Ökumenisches Heiligenlexikon

Fuessnote

Bischof
Heiligi Person
Missionär
Ir
Elsassischi Gschicht
Person (Stroossburg)
Elsässer
Maa